12.1.2022
SK
Úradný vestník Európskej únie
C 15/37 Streda 19. mája 2021
34. opätovne pripomína zásadnú a mnohostrannú úlohu, ktorú učitelia zohrávajú vo vzdelávaní a pri zabezpečovaní jeho inkluzívnosti, najmä v ranom detstve, kde sa získavajú zručnosti, ktoré študentom umožnia napredovať počas celého ich života, napríklad v oblasti osobných vzťahov, študijných zručností, empatie a spolupráce; zdôrazňuje preto, že technológie umelej inteligencie nemožno využívať na škodu alebo na úkor osobného vzdelávania, pretože učitelia nesmú byť nahradení žiadnou umelou inteligenciou alebo súvisiacimi technológiami;
35. kladie dôraz na to, že študijné prínosy využívania umelej inteligencie vo vzdelávaní nebudú závisieť iba od samotnej umelej inteligencie, ale aj od toho, ako budú učitelia používať umelú inteligenciu v prostredí digitálneho vzdelávania na uspokojenie potrieb žiakov, študentov a vyučujúcich; zdôrazňuje preto, že je potrebné, aby programátori umelej inteligencie podľa možnosti zapájali učiteľské komunity do vývoja, zavádzania a využívania technológií umelej inteligencie a vytvorili tak prepojené prostredie na nadviazanie spojení a spolupráce medzi programátormi umelej inteligencie, vývojármi, spoločnosťami, školami, učiteľmi a inými verejnými a súkromnými zainteresovanými stranami s cieľom vytvoriť technológie umelej inteligencie, ktoré budú vhodné pre skutočné vzdelávacie prostredie, budú odrážať vek a vývojovú pripravenosť každého učiaceho sa a budú spĺňať najvyššie etické normy; zdôrazňuje, že vzdelávacie inštitúcie by mali zavádzať iba dôveryhodné, etické a na človeka zamerané technológie, ktoré sú v každej fáze ich životného cyklu kontrolovateľné verejnými orgánmi a občianskou spoločnosťou; v tejto súvislosti zdôrazňuje výhody bezplatných riešení a riešení s otvoreným zdrojovým kódom; požaduje, aby sa školám a ďalším vzdelávacím inštitúciám poskytla finančná a logistická podpora, ako aj odborné znalosti potrebné na zavádzanie riešení pre vzdelávanie budúcnosti;
36. okrem toho zdôrazňuje potrebu nepretržitého školenia učiteľov, aby boli schopní prispôsobiť sa realite vzdelávania založeného na umelej inteligencii a získať vedomosti a zručnosti potrebné na využívanie technológií umelej inteligencie pedagogickým a zmysluplným spôsobom, čo im umožní plne využívať možnosti, ktoré ponúka umelá inteligencia, a pochopiť jej obmedzenia; žiada, aby digitálna výučba bola v budúcnosti súčasťou odbornej prípravy každého učiteľa a aby učitelia a pracovníci v oblasti vzdelávania a odbornej prípravy mali možnosť pokračovať vo svojom vzdelávaní, čo sa týka digitálnej výučby, počas celého svojho života; požaduje preto vypracovanie programov odbornej prípravy v oblasti umelej inteligencie pre učiteľov vo všetkých oblastiach a v celej Európe; okrem toho zdôrazňuje dôležitosť reformy vzdelávacích programov pre nové generácie učiteľov, čo im umožní prispôsobiť sa realite vzdelávania založeného na umelej inteligencii, ako aj význam vypracovania a aktualizácie príručiek a usmernení pre učiteľov v oblasti umelej inteligencie;
37. vyjadruje znepokojenie nad nedostatkom špecifických programov vysokoškolského vzdelávania v oblasti umelej inteligencie a nad absenciou verejného financovania umelej inteligencie v členských štátoch; domnieva sa, že to ohrozuje budúce digitálne ambície Európy;
38. je znepokojený skutočnosťou, že len málo výskumných pracovníkov v oblasti umelej inteligencie si vyberá akademickú kariéru, pretože technologické spoločnosti môžu ponúknuť lepšie mzdy a menšiu byrokraciu vo výskume; domnieva sa, že súčasťou riešenia by bolo nasmerovanie väčšieho objemu verejných finančných prostriedkov do výskumu umelej inteligencie na univerzitách;
39. zdôrazňuje, že je dôležité zabezpečiť, aby ľudia získavali všeobecné digitálne zručnosti od detstva, s cieľom odstrániť medzery v kvalifikáciách a lepšie integrovať určité skupiny obyvateľstva do digitálneho trhu práce a digitálnej spoločnosti; poukazuje na to, že bude čoraz dôležitejšie školiť vysokokvalifikovaných odborníkov zo všetkých prostredí v oblasti umelej inteligencie, zabezpečiť vzájomné uznávanie týchto kvalifikácií v celej Únii a zvyšovať úroveň zručností súčasnej a budúcej pracovnej sily, aby sa mohla vyrovnať s budúcou realitou na trhu práce; nabáda preto členské štáty, aby posúdili svoju ponuku vzdelávania a v prípade potreby ju rozšírili o zručnosti súvisiace s umelou inteligenciou a aby zaviedli osobitné učebné osnovy pre vývojárov umelej inteligencie a zároveň zahrnuli umelú inteligenciu do tradičných učebných osnov; zdôrazňuje potrebu zabezpečiť vzájomné uznávanie odborných kvalifikácií zameraných na zručnosti súvisiace s umelou inteligenciou v celej Únii, pretože viaceré členské štáty rozširujú svoju ponuku vzdelávania o zručnosti súvisiace s umelou inteligenciou a zavádzajú osobitné učebné osnovy pre vývojárov umelej inteligencie; víta úsilie Komisie zahrnúť digitálne zručnosti medzi kvalifikačné požiadavky pre určité povolania, ktoré sú harmonizované na úrovni Únie podľa smernice o uznávaní odborných kvalifikácií (11); kladie dôraz na to, že je potrebné, aby boli v súlade s hodnotiacim zoznamom etických usmernení pre dôveryhodnú umelú inteligenciu, a víta návrh Komisie transformovať tento zoznam na orientačný učebný plán pre vývojárov umelej inteligencie; pripomína osobitné potreby odborného vzdelávania a prípravy (ďalej len „OVP“), pokiaľ ide o umelú inteligenciu, a požaduje prístup založený na spolupráci v celej Európe s cieľom posilniť potenciál umelej inteligencie v oblasti OVP; zdôrazňuje význam odbornej prípravy vysokokvalifikovaných odborníkov
(11)
Smernica Európskeho parlamentu a Rady 2005/36/ES zo 7. septembra 2005 o uznávaní odborných kvalifikácií (Ú. v.
EÚ L 255, 30.9.2005, s. 22).